als_Latn dik_Latn sag_Latn
Paralajmërimi/ “Me hartë private territoriale të qeverisë, nuk mund të ketë zgjedhje vendore”
Deputeti i Partisë Demokratike, Eduard Halimi deklaron se zgjedhjet e ardhshme për pushtetin vendor janë të pamundura të realizohen, me hartën e re territoriale që Rama dhe Meta i imponuan shqiptarëve. Sipas tij, kryeministri dhe kryetari i Kuvendit, bënë një hartë tërësisht personale për të ndarë pjesët e çifligut me qëllim marrjen e pushtetit në tavolinë. “Rama dhe Meta bënë një hartë tërësisht personale për të ndarë pjesët e çifligut dhe kërkojnë tua imponojnë shqiptarëve se kjo është në favor të tyre. Ndanë Tiranën me 4 njësi dhe po kaq Beratin, Skraparin dhe Gjirokastrën. Kjo është e qartë për çdo qytetar. Nuk bëhet fjalë për reformë, bëhet fjalë për marrje pushteti në tryezë. Por ata që mendojnë se do të ketë zgjedhje lokale me këtë hartë personale të Ramës dhe Metës, janë naivë. Zgjedhje, me këtë hartë, nuk do të ketë. Kushdo që mendon se duke blerë media, pushtete të pavarura, deputetë, do të bëjë zgjedhje me këtë hartë personale, është një politikan naiv”, deklaroi Halimi. Për deputetin demokrat, shqetësuese janë edhe sulmet e mazhorancës ndaj Presidentit të Republikës. Në këtë linjë ai thekson se kryeministri po tenton të gjunjëzojë institucionet e pavarura. “Nuk jam habitur aspak nga sulmi, urrejtja dhe arroganca që po tregon Kryeministri ndaj Kreut të Shtetit, duke qenë se njohim tiparet e karakterit të tij autoritarist prej 15 vitesh. “Udhëheqësi”, siç e quan veten Kryeministri, apo lideri suprem e mendon organizimin e shtetit pa institucione të pavarura. Lumturia e tij është e varur vetëm nga kontrolli dhe gjunjëzimi i institucioneve të pavarura. Në momentin kur shikon se institucionet veprojnë në mbrojtje të Kushtetutës dhe ligjit, i kundërvihet sepse “udhëheqësi” nuk pyet për Kushtetutë dhe ligj!”, tha Halimi. Duke komentuar dekretet e kreut të shtetit, ligjvënësi opozitar theksoi se Presidenti i Republikës, në ushtrim të kompetencës së vet kushtetuese, ka kthyer për rishqyrtim disa ligje, bazuar në argumente tërësisht kushtetuese, dhe pa asnjë përmbajtje politike.
Post reforma territoriale dhe ndryshimet në Kodin zgjedhor – PD: Ndryshimet e njëanshme, prishje e çdo standardi politik dhe zgjedhor/Në argumentin e tij kur ktheu reformën territoriale, presidenti Bujar Nishani solli si arsye të jo-së ndaj mazhorancës, faktin që ky ligj kërkon dhe paraprakisht ndryshim të kodit zgjedhor. “Në një kohë kur na ndan rreth 1 vit nga zgjedhjet për organet e qeverisjes vendore dhe vetëm 5 muaj nga detyrimi kushtetues që ka Presidenti i Republikës për të caktuar me dekret datën e zgjedhjeve, mbështes faktin se reforma e ndarjes administrative -territoriale duhej të ishte shoqëruar medoemos edhe me ndryshimet përkatëse në ligjin nr. 10019, datë 29.12.2008 “Kodi Zgjedhor i Republikës së Shqipërisë”, i ndryshuar”. Kjo pavarësisht se jo në mënyrë zyrtare, i ka hapur rrugë diskutimit politik për ligjin zgjedhor. “Për të bërë atë reformë është shumë e nevojshme edhe prezenca e opozitës. Siç ishte shumë e nevojshme dhe prezenca e opozitës në bërjen e reformës territoriale-administrative, siç ka të mundur oopozita të marrë pjesë në seancat e radhës të Kuvendit të Shqipërisë për të dhënë mendimin e saj për reformën që kemi realizuar”, tha deputeti Blendi Klosi në mbledhjen e 29 gushtit në komisionin e Ligjeve. Por ajo që mbetet për tu parë është nëse mazhoranca me termin opozitë përfshin edhe Partinë Demokratike, apo vetëm PDIU-në që e ndihmoi me 5 vota të miratonte reformën territoriale. Në fakt qëndrimin zyrtar të Presidentit e ka paraprirë më herët dhe Partia Demokratike që i qëndron ende idesë se kodi zgjedhor preket thellësisht nga ndarja terriotriale, por deputeti Oerd Bylykbashi, e cilësoi si prishje të çdo standarti politik dhe zgjedhor ndryshimet e njëanshme. “Deklarata e tij, se ai i ka votat dhe do ta ndryshojë kodin në mënyrë selektive aty ku do ai, është një alarm shumë i madh për standardin që do t’i rrezikohet jo vetëm kodit zgjedhor, por procesit politik në tërësi”, deklaroi Bylykbashi. Muaji i parë i vjeshtës duket se do të jetë një fushë betejë, përveçse politike edhe elektorale që do të shtrijë para partive, detyrimin për tu ulur sëbashku majtas e djathtas për të ndërtuar një kod të qëndrueshëm elektoral.
als_Latn als_Latn als_Latn